行夫寄黄山榧子有詩因同來韵
作者：劉子翬
朝代：宋

paragraphs: 老坡文中哮闞聲，凜凜常如對英峙。
琅然諷詠興凌雲，瞠若追攀顙流泚。
玉山妙唱久寂寥，可與言詩有之子。
裁牋遠餉風露新，坐我千尺黄山底。
初挼玄縠出冰霜，小嚼清香泛窗几。
已輕魏帝昵蒲桃，肯許唐賢魁綠李。
極知人口無正味，苦談甘酸各矜美。
不經真識爲品題，此物初筵幾不齒。
青菁有用拔蒿萊，白粲無酬腐糠粃。
士懷瓌瑋勿自神，邂逅飛沈同一理。
子才超矣會曄然，外澤中真期是以。
味果固已驅煩邪，味道更須淪骨髓。